**Protokol zaprimanja oznake sigurnosti *Safe stay in Croatia***

*Safe stay in Croatia* nacionalna je oznaka sigurnosti koja se besplatno dodjeljuje dionicima iz hrvatskog turističkog sektora i ostalima koji su dio lanca putovanja, poput prijevoznika, zračnih luka, kolodvora, nautičkih luka i marina, a koji se prijave u sustav te ispune prijamni obrazac kojim potvrđuju i jamče poštivanje i provođenje aktualnih zdravstvenih i sigurnosnih preporuka Hrvatskog zavoda za javno zdravstvo. Poštivanje mjera uključenih u protokole nadzire se kroz sustav Ministarstva turizma i sporta, strukovnih udruga u turizmu te  samih korisnika usluga u turizmu kojima je omogućeno uputiti prijavu i/ili komentar na mrežnoj stranici [www.safestayincroatia.hr](http://www.safestayincroatia.hr) u rubrici pod nazivom **„Dojmovi“**.

Postupak prijave za zaprimanje oznake sigurnosti *Safe stay in Croatia* moguć je isključivo putem mrežne stranice [www.safestayincroatia.hr](http://www.safestayincroatia.hr) na sljedeći način:

* Na početnoj stranici je potrebno kliknuti na gumb **„Prijavi se“**
* Potom će se otvoriti obrazac u kojem je potrebno popuniti sva ponuđena polja kako bi prijava bila valjana
* Iz padajućeg izbornika je potrebno odabrati kategoriju i potkategoriju poslovanja, a u rubrici po nazivom **„Ime pružatelja usluge“** potrebno je upisati ime subjekta/pravne osobe
* Zatim u rubrici pod nazivom **„Naziv objekta prijave“** potrebno je upisati ime pod kojim subjekt želi biti prikazan u tražilici, odnosno ime po kojem je subjekt prepoznatljiv u javnosti (ime hotela, restorana, kampa, atrakcije i dr.)
* Po ispunjenju prethodno navedenog, a prije odabira gumba pod nazivom **„Pošaljite svoju prijavu“** obvezno je potvrditi pristanak na nadzor provedbe svih protokola te da je subjekt upoznat sa svim elementima zaštite privatnosti osoba
* Ukoliko je subjekt ispravno popunio sva polja, na ekranu će se ispisati poruka zahvale na sudjelovanju. Nakon toga, tim *Safe stay in Croatia* pregledat će prijavu i o uspješnosti prijave obavijestiti korisnika putem prijavljenog e-maila te će ga uvrstiti u popis nositelja nacionalne oznake sigurnosti *Safe stay in Croatia*. Ime objekta/pružatelja usluga bit će vidljivo na mrežnoj stranici.

Nakon što subjekt zaprimi obavijest da je uvršten u popis nositelja nacionalne oznake sigurnosti *Safe stay in Croatia*, istodobno će zaprimiti i obavijest kako je oznaku u fizičkom obliku moguće preuzeti u lokalnoj turističkoj zajednici koja djeluje na području na kojem je se subjekt nalazi, odnosno gdje pruža usluge u turizmu.

Oznake sigurnosti *Safe stay in Croatia* u fizičkom obliku su distribuirane prema regionalnim turističkim zajednicama koje daljnju distribuciju izvršavaju prema lokalnim turističkim zajednicama.

Prilikom izdavanja oznake sigurnosti u fizičkom obliku, lokalna turistička zajednica obvezna je voditi računa o tome da li je subjekt uvršten u popis nositelja oznake sigurnosti koji je dostupan na mrežnoj stranici [www.safestayincroatia.hr](http://www.safestayincroatia.hr).

Pored oznaka sigurnosti koje su dostupne u fizičkom obliku u lokalnim turističkim zajednicama, svaki nositelj oznake sigurnosti u elektroničkom obliku zaprima vektorski logotip kojeg prema kojem je moguće primijeniti prilagodbu prema vlastitim preferencijama uz obvezno poštivanje standarda samog logotipa.

Za sve detalje, upute i sl. vezano uz projekt *Safe stay in Croatia* dostupna je adresa elektroničke pošte [prijave.safestay@mints.hr](mailto:prijave.safestay@mints.hr)